Osykin rehtorin kavallussyytteitä käsitellään Oulun käräjäoikeudessa kevättalven aikana. Kuva: Essi Puuri

Syyttäjä vaatii virasta pidätetyn Oulun suomalaisen yhteiskoulun lukion (Osyk) rehtorille Juha Valtakorvelle vähintään kolmen vuoden mittaista vankeusrangaistusta törkeästä kavalluksesta ja törkeästä virka-aseman väärinkäyttämisestä.

Lisäksi syyttäjä vaatii Valtakorpea viralta pantavaksi.

Syyttäjän haastehakemus tuli julkiseksi torstaina, kun Oulun käräjäoikeudessa aloitettiin tapauksen valmisteluistunto. Varsinainen käräjäistunto on myöhemmin.

Syyttäjän mukaan Valtakorpi kavalsi Osykin entisten ja nykyisten oppilaiden käyttöön tarkoitettuja stipendirahastojen varoja yhteensä noin 446 000 euron edestä vuosien 2004–2014 aikana. Rahastojen hoitaminen ja hallinnointi kuului hänen virkavelvollisuuksiinsa.

Syyttäjä väittää Valtakorven anastaneen varoja siirtämällä rahaa rahastojen sääntöjen vastaisilla tilisiirroilla ja käteisnostoilla itselleen ja rahastojen tilien ulkopuolelle. Rahastoista suurimman, Nanny Liliuksen rahaston varoilla rehtorin väitetään maksaneen muita kuin stipendeihin liittyviä maksuja, hankintoja ja palveluksia.

Valtakorven syytetään myös laiminlyöneen stipendirahastojen kirjanpitoa.

Syyttäjän mukaan Valtakorven menettely osoittaa tekijässään poikkeuksellisen suurta syyllisyyttä, minkä vuoksi hän vaatii huomattavasti normaalia ankarampaa rangaistusta. Syyttäjä sanoo Valtakorven toimineen rehtorin virassa erittäin törkeästi virkavelvollisuuksiensa ja vastuuasemansa vastaisesti. Syyttäjän mukaan teot myös tapahtuivat pitkällä aikavälillä ja kavallettujen varojen määrä on poikkeudellisen suuri.

Haastehakemuksen mukaan on myös ilmeistä, että kavallettuja varoja on käytetty pääasiassa oman varallisuusaseman ja palkkatilinä käytetyn käyttötilin tiliaseman parantamiseen.

Valtakorpi myöntää törkeän kavalluksen

Juha Valtakorpi tunnustaa syyllistyneensä asiassa rikokseen. Hän on myöntänyt oikeudelle annetussa ennakkovastauksessa kavaltaneensa Nanny Liliuksen varoja vuosien 2009-2014 välisenä aikana. Tältä osin hän myöntää syyllistyneensä asiassa törkeään kavallukseen.

Sen sijaan kolmen muun rahaston varojen kavaltamisen hän kiistää. Valtakorven puolustuksen mukaan lahjoitusvaroin saatujen testamenttivarojen käytöstä on ollut hyvin väljät määräykset ja niitä on voinut käyttää varsin vapaasti jo ennen hänen virkakauttaan.

Puolustuksen kirjallisena todisteena on esimerkiksi vuodelta 1990 peräisin oleva asiakirja myönnetystä stipendistä, jolla opettajista koostunut ohjelmatyöryhmä toteutti talvisodan muistojuhlan.

”Rahastojen varojen käyttö ei ole ollut tarkoituksen vastaista, jos varat on käytetty koulun toimintaan ja koulun hyväksi”, Valtakorpea avustava asianajaja Harri Ojala selittää.

Hänen mukaansa rahastojen varoilla on esimerkiksi korjattu vanhan koulun ilmastointia sisäilmaongelmien vuoksi ja maksettu kuuluisaksi nousseen flyygelin viritykseen liittyviä kustannuksia.

Valtakorpi kiistää myös syytteen törkeästä virka-aseman väärinkäyttämisestä. Hänen mukaansa hän ei ole menetellyt syyttäjän väittämällä tavalla.

Valtakorven puolustuksen mukaan rahastoihin liittyvät toimet eivät kuuluneet rehtorin virkavelvollisuuksiin. Näin ollen hän katsoo, ettei hän ole syyllistynyt asiassa rikokseen.

Valtakorpi ei saapunut henkilökohtaisesti paikalle torstaina Oulun käräjäoikeudessa järjestettyyn asian valmisteluistuntoon. Hänen täytyy osallistua vasta asian useita päiviä kestävään pääkäsittelyyn, joka alkaa maaliskuussa.

Kaupunki hakee korvauksia

Oulun kaupunki vaatii Juha Valtakorvelta korvauksia. Kaupunki haluaa, että Valtakorpi velvoitetaan maksamaan kaupungille noin 375 000 euroa varoista, joita hänen väitetään kavaltaneen.

Korvausvaatimus on pienempi kuin se summa, jonka syyttäjä väittää Valtakorven kavaltaneen. Syyttäjä katsoo hänen kavaltaneen hallinnassaan olleita, koulun opiskelijoiden ja entisten opiskelijoiden stipendikäyttöön tarkoitettuja varoja lähes kymmenen vuoden ajalta noin 446 000 euron arvosta.

Lisäksi kaupunki vaatii, että Valtakorpi pitää velvoittaa maksamaan hallussaan pitämistä varoista tuottokorkoa ja viivästyskorkoja. Kaikkiaan se haluaa hänen maksavan menettelystään yli 400 000 euroa.

Valtakorpi kiistää kaupungin korvausvaatimukset. Hänen mukaansa koulun rahastojen varat eivät ole olleet kaupungin omistuksessa, joten hänen mielestään kaupungilla ei ole oikeutta vaatia korvauksia.

KHO hylkäsi valitukset viralta pidättämisestä

Oulun kaupunki teki keväällä 2014 tutkintapyynnön Juha Valtakorven toimista. Sivistys- ja kulttuurilautakunta pidätti hänet virantoimituksesta tapauksen poliisitutkinnan ja mahdollisen oikeudenkäynnin ajaksi.

Valtakorpi valitti päätöksestä Pohjois-Suomen hallinto-oikeuteen ja sieltä edelleen korkeimpaan hallinto-oikeuteen. Valitukset menivät kuitenkin nurin. Korkein hallinto-oikeus yhtyi hallinto-oikeuden ratkaisuun, jonka mielestä epäselvien rahansiirtojen vuoksi sivistys- ja kulttuurilautakunta oli voinut todennäköisin syin epäillä Valtakorven syyllistyneen virkarikokseen tai toimineen muuten velvollisuuksiensa vastaisesti.